Робърт Лоуъл
Сейлъм

Превод от английски: Александър Шурбанов, —

chitanka.info

Сейлъм[0]

Във Сейлъм морна морска пяна близва

платна, плющящи в рамките прозоречни,

доде плетящият моряк пронизва

с иглата кораби във своите мозъчни

пристанища. Моряко, хей, моряко!

Ветрецът пени върху твойто теме

море от мазнина. Харон във всяко

легло стоварва грешници без време.

Вълните са от тиня погнусени.

Помни, моряко — сейлъмски рибари

велики брегове са покорили.

Къде са днес онези воини стари,

Левиатан[1] разпрали, повалили

дори Лъва британски на колене?

[0] Град в щата Масачузетс. ↑

[1] Митическо морско чудовище, за което се споменава в Библията. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.